# Beagle

*Beagle*| *Beagle* triwarna |
| Nama lain | *Beagle* Inggeris |
| Negara asal | England |
|

| Trait |
| --- |
| Berat |
Jantan |
22–25 lb (10.0–11.3 kg) |
|  |
Betina |
20–23 lb (9.1–10.4 kg) |
| Tinggi |
13–16 in (33–41 cm) |
| Bulu |
Lapis bulu keras sederhana panjang yang berbulu pendek |
| Warna |
Triwarna atau putih dalam gabungan dengan hitam dan sawo matang/perang atau perang/sawo matang atau kuning/putih |

 |
|

| Pengelasan dan piawaian |
| --- |
| FCI |
Kumpulan Seksyen {{{fcisection}}} #{{{fcinum}}} | (Piawaian) |

 |
| Anjing (*Canis lupus familiaris*) |

Beagle ialah satu baka anjing pemburu bau British, yang berpenampilan serupa dengan anjing pemburu rubah yang jauh lebih besar. Ia dibiakbakakan terutamanya untuk pemburuan arnab atau kelinci, yang dikenali sebagai *beagling*. Deria baunya dan naluri penjejakannya menjadikannya sesuai untuk kegunaan sebagai anjing pengesan untuk import pertanian dan barang makanan terlarang dalam urusan kuarantin. Ia lazimnya dibela sebagai anjing teman.

Baka moden dikembangkan di Great Britain pada sekitar tahun 1830-an daripada beberapa baka, termasuk anjing pemburu Talbot, *beagle* desa utara, anjing pemburu selatan, dan mungkin juga *harrier*.

## Sejarah

Anjing pemburu selatan disangkakan merupakan leluhur kepada *beagle*.
Asal usul *beagle* adalah tidak pasti. Pada abad ke-11, William si Penakluk membawa anjing pemburu Santo Hubert dan anjing pemburu Talbot ke Britain. Di Britain, kedua-dua strain ini kemudian disilangkan dengan grehaun Inggeris untuk memberikan kelajuan dan stamina untuk pemburuan rusa. *Beagle* serupa dengan *harrier* dan anjing pemburu selatan yang pupus, walaupun lebih kecil dan lebih perlahan.

Sejak Zaman Pertengahan, kata *beagle* digunakan sebagai keterangan generik untuk anjing pemburu lebih kecil, walaupun anjing ini agak berbeza berbanding dengan baka moden. Baka-baka katik bagi anjing jenis *beagle* dikenali sejak zaman Edward II dan Henry VII, yang kedua-dua memiliki kawanan *glove beagle* ("*beagle* sarung tangan"), yang dinamai sedemikian kerana anjing ini cukup kecil untuk muat pada sarung tangan, dan zaman Ratu Elizabeth I membela baka yang dikenali sebagai *pocket beagle* ("*beagle* saku"), yang berdiri setinggi 8–9 inci (20–23 cm) pada paras bahu. Anjing yang cukup kecil untuk muat di dalam "saku" atau beg pelana ini tunggang sekali dalam perburuan. Anjing-anjing pemburu lebih besar mengejar mangsa ke paras tanah, kemudian para pemburu melepaskan anjing-anjing kecil untuk meneruskan perburuan melalui belukar. Elizabeth I merujuk anjing ini sebagai *singing beagle* baginda ("*beagle* menyanyi") dan kerap menghibur tetamu di meja diraja baginda dengan membiarkan *pocket beagle* baginda melompat-lompat di antara piring dengan cangkir. Sumber-sumber abad ke-19 merujuk baka-baka ini secara saling boleh tukar dan ada kemungkinan bahawa kedua-dua nama ini merujuk keragaman kecil sama. Dalam karya George Jesse, *Researches into the History of the British Dog*, dari tahun 1866, pemuisi dan penulis awal abad ke-17, Gervase Markham, dipetik merujuk *beagle* sebagai anjing yang cukup kecil untuk duduk di tangan seorang lelaki dan merujuk

> *beagle* miten kecil kenit, yang mungkin merupakan pendamping untuk gaun wanita, dan di lapangan akan berlari selicik mana-mana anjing pemburu yang ada, hanya muziknya sangat kecil seperti rid. (terjemahan)
>
>

Menjelang abad ke-18, dua baka telah dikembangkan untuk pemburuan kelinci dan arnab: anjing pemburu selatan dan *beagle* desa utara (atau anjing pemburu utara). Anjing pemburu selatan, iaitu anjing tinggi dan berat dengan kepala segi empat tepat dan telinga panjang dan lembut, adalah lazim dari selatan Sungai Trent dan mungkin berkait rapat dengan anjing pemburu Talbot. Walaupun perlahan, ia memiliki stamina dan kebolehan penghiduan cemerlang. *Beagle* desa utara pula dibiakbakakan terutamanya di Yorkshire dan lazim di kaunti-kaunti utara. Ia lebih kecil daripada anjing pemburu selatan, kurang berat, dan bermuncung lebih tajam. Ia lebih pantas daripada anjing pemburu selatan tetapi keboleh penghiduannya kurang berkembang baik.

Piawaian untuk *pocket beagle* disusun selewat tahun 1901; susur galur genetik ini kini pupus, tetapi para pembiak baka moden telah mencuba untuk menghasilkan keragaman ini semula.

### Perkembangan baka moden

Reverend Phillip Honeywood menubuhkan kawanan *beagle* di Essex pada tahun 1830-an; kawanan ini dipercayai membentuk asas untuk baka moden. Walaupun perincian bagi zuriat kawanan ini tidak tercatat, *beagle* desa utara dan anjing pemburu selatan disangkakan sangat diwakili; William Youatt mengesyaki bahawa *harrier* membentuk sebahagian besar pertalian darah *beagle*, tetapi asal usul *harrier* sendiri kabur. *Beagle* Honeywood adalah kecil dan berdiri kira-kira setinggi 10 inci (25 cm) pada paras bahu, dan berwarna putih tulen menurut John Mills (yang menulis dalam *The Sportsman's Library* pada tahun 1845). Putera Albert dan Lord Winterton juga memilik kawanan *beagle* pada sekitar waktu ini, dan atas perkenan diraja, membawa kepada sedikit pemulihan minat terhadap baka ini, tetapi kawanan Honeywood dianggap sebagai yang terbaik antara ketiga-tiganya.

Imej-imej awal *beagle* (ikut arah jam dari kiri atas): 1833, 1835, Medium oleh Stonehenge (1859, menggunakan imej "Beagle" 1852 oleh Youatt semula) dan *beagle* kerdil (1859)
Walaupun disebut sebagai penyumbang kepada perkembangan baka moden, Honeywood tertumpu pada penghasilan anjing untuk perburuan dan Thomas Johnson melakukan yang selebihnya untuk memperhalus pembiakbakaan untuk menghasilkan anjing yang merupakan pemburu menarik dan berkemampuan. Dua strain dikembangkan: keragaman berbulu kasar dan yang berbulu licin. *Beagle* berbulu kasar terus wujud sehingga permulaan abad ke-20, malah terdapat catatan tentang seekor yang menampilkan diri dalam pertunjukan anjing selewat tahun 1969, namun keragaman ini kini pupus, barang kali telah diserap ke dalam susur galur *beagle* piawai.

Pada tahun 1840-an, jenis *beagle* piawai mula dikembangkan. Perbezaan antara *beagle* desa utara dengan anjing pemburu selatan telah hilang, tetapi masih ada variasi besar dari segi saiz, perwatakan, dan kebolehpercayaan dalam kalangan kawanan yang muncul. Pada tahun 1856, "Stonehenge" (nama samaran bagi John Henry Walsh), yang menulis dalam *Manual of British Rural Sports*, masih membahagikan *beagle* kepada empat keragaman: *beagle* sederhana; *beagle* kerdil atau *beagle* riba; *beagle* rubah (versi lebih kecil dan lebih perlahan bagi *foxhound*); dan *beagle* berbulu kasar atau *beagle* terier, yang dikelaskan sebagai silangan antara mana-mana keragaman lain dengan salah satu baka terier Scotland. Stonehenge juga memberikan permulaan bagi perihal piawai:

> Dari segi saiz, *beagle* berukuran daripada 10 inci, atau malah kurang, hingga 15. Dari segi rupa bentuk, ia menyerupai anjing pemburu selatan lama yang katik, namun dengan lebih kerapian dan kecantikan; dan ia juga menyerupai anjing pemburu dalam gaya perburuan. (terjemahan)
>
>

Menjelang tahun 1887, ancaman kepupusan semakin berkurang: terdapat 18 kawanan *beagle* di England. The Beagle Club ("Kelab *Beagle*") ditubuhkan pada tahun 1890 dan piawaian pertama disusun pada masa sama. Pada tahun berikutnya, Association of Masters of Harriers and Beagles (Persatuan Tuan *Harrier* dan *Beagle*) ditubuhkan. Kedua-dua pertubuhan bertujuan untuk melanjutkan kepentingan terbaik bagi baka ini, dan kedua-duanya berminat untuk menghasilkan jenis *beagle* piawai. Menjelang tahun 1902, bilangan kawanan telah meningkat kepada 44.

### Eksport

*Beagle* digunakan di Amerika Syarikat sekurang-kurangnya menjelang tahun 1840-an, tetapi anjing-anjing pertama khususnya diimport untuk perburuan dan berkualiti berbeza. Oleh sebab Honeywood hanya telah memulakan pembiakbakaan pada tahun 1830-an, anjing-anjing ini barang kali bukan wakil bagi baka moden dan perihal mengenai anjing-anjing berkenaan sebagai anjing yang terlihat seperti *dachshund* bertungkai lurus dengan kepala lemah hanya sedikit serupa dengan piawaian. Usaha serius untuk mengasaskan susur galus berkualiti bermula pada awal tahun 1870-an apabila Jeneral Richard Rowett dari Illinois mengimportkan sebilangan anjing dari England dan memulakan pembiakbakaan. *Beagle* Rowett dipercayai telah membentuk model-model untuk piawaian Amerika pertama, yang disusun oleh Rowett, L. H. Twadell, dan Norman Ellmore pada tahun 1887.

## Kepopularan

Jenis seragam untuk baka ini yang dikembangkan pada permulaan abad ke-20
Pada pembentukannya, Association of Masters of Harriers and Beagles mengambil alih penganjuran pertunjukan nalar di Peterborough yang telah bermula pada tahun 1889, dan The Beagle Club di United Kingdom mengadakan pertunjukan pertamanya pada tahun 1896. Penunjukan nalar bagi baka ini membawa kepada perkembangan jenis seragam dan *beagle* terus terbukti sebagai kejayaan sehingga Perang Dunia Pertama tercetus apabila semua pertunjukan ditangguh. Selepas perang, baka ini sekali mengalami cabaran kemandirian di United Kingdom: *pocket beagle* terakhir barang kali lenyap semasa waktu ini, dan pendaftaran dicatat pada angka paling rendah sepanjang masa. Hanya ada sedikit pembiak baka (terutamanya Reynalton Kennels) yang dapat memulihkan minat terhadap anjing ini dan menjelang Perang Dunia Kedua, baka ini berprestasi baik lagi. Pendaftaran menurun lagi selepas hujung perang tetapi pulih dengan hampir segera.

Sebagai anjing baka tulen, *beagle* sentiasa lebih popular di Amerika Syarikat dan di Kanada berbanding di tanah airnya, England. National Beagle Club of America ("Kelab *Beagle* Kebangsaan Amerika") ditubuhkan pada tahun 1888 dan menjelang tahun 1901, seekor *beagle* telah memenangi gelaran Best in Show. Sebagaimana di United Kingdom, kegiatan semasa Perang Dunia Pertama adalah minimal, tetapi baka ini menunjukkan pemulihan jauh lebih kuat di Amerika Syarikat apabila permusuhan tamat. Pada tahun 1928, ia memenangi sebilangan hadiah dalam Pertunjukan Anjing Westminster Kennel Club dan menjelang tahun 1939, seekor *beagle* – Champion Meadowlark Draughtsman – telah merangkul gelaran *top-winning American-bred dog* untuk tahun itu. Pada 12 Februari 2008, seekor *beagle*, K-Run's Park Me In First (Uno), memenangi kategori Best in Show dalam Pertunjukan Anjing Westminster Kennel Club untuk kali pertama dalam sejarah pertandingan itu. Di Amerika Utara, ia telah tekal berada dalam kalangan sepuluh baka paling popular selama lebih daripada 30 tahun. Dari tahun 1953 hingga tahun 1959, *beagle* menempati tangga ke-1 dalam senarai baka berdaftar American Kennel Club; pada tahun 2005 dan pada tahun 2006, ia menempati tangga ke-5 antara 155 baka berdaftar. Di United Kingdom, *beagle* tidak begitu popular, dengan tempat ke-28 dan tempat ke-30 dalam ranking pendaftaran dengan The Kennel Club pada tahun 2005 dan tahun 2006 masing-masing. Di Amerika Syarikat, *beagle* merupakan baka ke-4 paling popular pada tahun 2012 dan tahun 2013, didahului oleh anjing pengutip Labrador, anjing gembala Jerman , dan anjing pengutip keemasan.

## Nama

Menurut *Oxford English Dictionary*, sebutan pertama bagi *beagle* dalam kesusasteraan Inggeris bertarikh kembali ke sekitar tahun 1475 dalam *The Squire of Low Degree*. Asal usul perkataan "*beagle*" tidak dipastikan, namun telah ada cadangan bahawa kata ini diterbitkan daripada kata *beguele* bahasa Perancis yang memaksudkan "tekak pintu".

Sebab bagi kata *beagle* dalam *beagle* Kerry, yang hadir di Ireland sejak zaman Kelt, tidak diketahui kerana pada ketinggian 22–24 inci (56–61 cm), ia jelas lebih tinggi daripada *beagle* zaman moden, dan malah lebih besar pada zaman sebelum ini. Sesetengah penulis mencadangkan bahawa kebolehan penghiduan *beagle* mungkin telah datang daripada pembiakbakaan silang antara strain-strain lebih awal dengan *beagle* Kerry. Ia, yang pada asalnya digunakan untuk pemburuan rusa, kini digunakan untuk pemburuan kelinci dan perburuan seret.

## Penampilan

Piawaian The Kennel Club (United Kingdom) menyatakan bahawa *beagle* patut mempamerkan wajah kualiti tanpa kekasaran.
Penampilan umum bagi *beagle* menyerupai *foxhound* katik namun kepalanya lebih lebar dan muncungnya lebih pendek dengan wajah yang sepenuhnya berbeza dan tungkainya lebih pendek secara berperkadaran dengan tubuhnya. Ia pada umumnya setinggi 33–40 sentimeter (13–16 in) pada paras kelasa dan berukuran seberat 18–35 lb (8.2–15.9 kg), dengan betina yang lebih kecil sedikit berbanding dengan purata untuk jantan. Ia mempunyai tengkorak licin yang agak berkubah dengan muncung berbentuk segi empat sama sederhana panjang dan hidung *gumdrop* hitam (atau kadang-kadang berwarna hati). Rahangnya kuat dan giginya bersentuhan dalam bentuk gunting dengan gigi atas yang muat dengan sempurna di hadapan gigi bawah. Kedua-dua set sejajar dengan sudut tegak dengan rahang. Matanya besar, berwarna hazel atau perang, dengan rupa merayu mirip *hound*. Telinga besarnya panjang, lembut, dan terletak rendah, serta membelok sedikit ke arah pipi dan membulat di hujung. *Beagle* mempunyai leher kuat dan sederhana panjang (yang cukup panjang untuk semudahnya membongkok ke tanah untuk menangkap bau), dengan sedikit lipatan kulit tetapi sedikit bukti gelambir; dada lebar yang menyempit ke arah abdomen menirus dan pinggang dan ekor panjang dan sedikit melengkung (dikenali sebagai buritan) berhujung dengan putih. Hujung putihnya, dikenali sebagai bendera, terhasil melalui pembiakbakaan terpilih, kerana ekornya kekal mudah terlihat apabila kepala anjing berada di bawah apabila mengikuti bau. Ekornya tidak melingkar ke belakang, tetapi diangkat tegak-tegak apabila anjing aktif. *Beagle* mempunyai tubuh berotot dan lapis bulu sederhana panjang, licin, dan keras. Tungkai hadapannya lurus dan terangkat di bawah tubuh sementara tungkai belakangnya pula berotot dan cukup terlipat di stifel.

Warna *beagle*: Dwiwarna "sawo matang dan putih" (betina lebih tua dengan warna pudar), triwarna putus-putus, dwiwarna "merah dan putih", "triwarna"
*Beagle* triwarna—putih dengan kawasan hitam besar dan cahaya perang muda—ialah yang paling lazim. *Beagle* triwarna hadir dengan sebilangan cahaya warna, iaitu "triwarna klasik" dengan pelana hitam legam (juga dikenali sebagai "belakang hitam"), "triwarna gelap" (dengan tanda-tanda perang pudar yang bercampur sesama tanda-tanda hitam lebih prominen), dan "triwarna pudar" (dengan tanda-tanda hitam pudar yang bercampur sesama tanda-tanda perang lebih prominen). Sesetengah anjing triwarna memiliki pola putus-putus, kadang-kadang disebut bertompok. Anjing ini memiliki lapis bulu hampir putih keseluruhan dengan tompok-tompok bulu hitam dan perang. *Beagle* triwarna hampir sentiasa lahir sebagai anjing hitam dan putih. Kawasan putih biasanya menetap menjelang lapan minggu tetapi kawasan hitam mungkin pudar menjadi perang sebaik anak anjing bertumbuh. Warna perangnya mungkin memakan masa antara satu dengan dua tahun untuk sepenuhnya terbentuk. Sesetengah *beagle* secara beransur mengalami perubahan warna semasa tempoh hidup dan mungkin kehilangan tanda-tanda hitam sepenuhnya.

*Beagle* lemon
Keragaman dwiwarna sentiasa mempunyai warna latar putih dengan kawasan-kawasan bagi warna kedua. Sawo matang dan putih ialah keragaman dwiwarna paling lazim, namun ada pelbagai warna lain termasuk lemon, iaitu perang kekuning-kuningan sangat muda; merah, iaitu perang kemerah-merahan yang hampir jingga; dan warna hati, iaitu perang lebih gelap dan hitam. Warna hati adalah tidak lazim dan tidak diizinkan dalam sesetengah piawaian; warna ini cenderung hadir dengan mata kuning. Keragaman berbintik atau berbelak mungkin sama ada berwarna putih atau hitam dengan bintik-bintik berlainan warna seperti *beagle* berbelak biru yang mempunyai tompok yang kelihatan seperti warna biru malam yang serupa dengan pewarnaan anjing pemburu rakun berbintik biru. Sesetengah *beagle* triwarna juga mempunyai bintik berbagai warna pada kawasan putih.

*Beagle* berpola pelana yang mengekspresi domino purba (eA) disebut bertompok kelinci. Domino membataskan pengeluaran eumelanin, lalu membawa kepada pelana lebih kecil dan pudar. Bulu gelap di kawasan pelana mempunyai dasar bulu berwarna cerah. Pigmen hidung mungkin berkurang ke arah tengah.

## Deria bau

Bersama dengan anjing pemburu darah dan anjing pemburu baset, deria bau *beagle* merupakan antara deria bau paling baik terbentuk sesama anjing lain. Pada tahun 1950-an, John Paul Scott dan John Fuller memulakan kajian 13 tahun tentang tingkah laku anjing. Sebagai sebahagian daripada penyelidikan ini, mereka menguji kebolehan penghiduan bagi pelbagai baka dengan meletakkan seekor tikus padang seekar dan mencatat tempoh pencarian oleh anjing-anjing berkenaan. *Beagle* menemukannya kurang daripada seminit sementara terier rubah pula memakan 15 minit dan terier Scotland gagal menemukannya langsung. Telinga panjangnya dan bibir lebar *beagle* barang kali membantu dalam penangkapan bau dekat dengan hidung.

## Variasi

### Keragaman baka

American Kennel Club mengiktiraf dua keragaman terpisah bagi *beagle*: keragaman 13 inci untuk anjing yang berukuran kurang daripada 13 inci (33 cm) dan keragaman 15 inci untuk yang berukuran 13–15 inci (33–38 cm). Canadian Kennel Club mengiktiraf satu jenis tunggal, iaitu yang dengan ketinggian yang tidak melebihi 15 inci (38 cm). The Kennel Club dan kelab-kelab yang bergabung dalam Persekutuan Kinologi Antarabangsa mengiktiraf satu jenis tunggal dengan ukuran tinggi 13–16 inci (33–41 cm).

*Puggle*, silangan *beagle*/*pug*, yang menunjukkan trait daripada kedua-dua baka
Keragaman Inggeris dan keragaman Amerika kadang-kadang disebut. Walau bagaimanapun, tiada pengiktirafan rasmi daripada mana-mana kelab kenel untuk pembezaan ini. *Beagle* yang memadani piawaian American Kennel Club – yang tidak mengizinkan individu yang melebihi 15 inci (38 cm) – adalah lebih kecil pada purata daripada yang memadani piawaian The Kennel Club yang mengizinkan ketinggian sehingga 16 inci (41 cm).

*Pocket beagle* kadang-kadang diiklankan untuk jualan tetapi walaupun The Kennel Club pada asalnya menyediakan piawaian untuk *pocket beagle* pada tahun 1901, keragaman ini tidak lagi diiktiraf oleh mana-mana kelab kenel.

Strain yang dikenali sebagai *patch hound* dikembangkan oleh Willet Randall dan keluarga dari tahun 1896 khususnya untuk kebolehan pemburuan arnab. Ia menjejak susur galurnya kembali kepada Field Champion Patch, namun tidak semestinya mempunyai tanda tampal cantum.

### Baka silang

Pada tahun 1850-an, John Henry Walsh (Stonehenge) mengesyorkan silangan antara *beagle* dengan terier Scotland sebagai anjing pengutip. Menurut beliau, baka silang ini merupakan pekerja baik, senyap, dan patuh, tetapi ada kelemahan kerana ia kecil dan jarang mampu membawa kelinci. Lebih terkini, trend yang ada ialah "anjing pereka" dan salah satu baka silang anjing paling popular ialah silangan *beagle*/*pug* yang dikenali sebagai *puggle*. Sesetengah anak anjing silangan ini kurang mudah teruja berbanding dengan *beagle* dan mempunyai keperluan senaman lebih rendah, serupa dengan induk *pug*-nya; tetapi ada banyak yang sangat mudah teruja dan memerlukan senaman banyak.

## Perangai

*Beagle* yang berehat
*Beagle* mempunyai sikap tenang dan pembawaan lembut. Dengan perihal dalam beberapa piawaian baka yang menyebut anjing ini sebagai "riang", ia ramah dan biasanya tidak agresif mahupun bacul, tetapi ini bergantung pada individu. Ia menikmati kehadiran teman, dan walaupun pada awal mungkin kurang ramah dengan orang asing, ia mudah dipujuk. Ia tidak sesuai sebagai anjing pengawal kerana hal ini, tetapi kecenderungannya untuk menyalak atau melolong apabila bersemuka dengan sesuatu yang tidak dikenali menjadikanya anjing penjaga baik pula. Dalam sebuah kajian tahun 1985 yang dijalankan oleh Ben dan Lynette Hart, *beagle* diberi *rating* kemudahterujaan tertinggi bersama dengan terier Yorkshire, *cairn terrier*, *schnauzer* kerdil, terier putih Tanah Tinggi Barat, dan terier rubah.

*Beagle* bersembunyi di bawah langsir
Ia menempati tangga ke-72 dalam *The Intelligence of Dogs* oleh Stanley Coren, apabila Coren menempatkannya dalam kalangan kelompok dengan darjah terendah bagi kecerdasan kerja/kepatuhan. Walau bagaimanapun, skala Coren tidak menaksir kefahaman, kemampuan untuk berdikari, atau kreativiti. *Beagle* sangat baik dengan kanak-kanak dan ini merupakan salah satu sebab bagi kepopularannya sebagai anjing peliharaan keluarga. *Beagle* merupakan haiwan berkawanan; ia cenderung terhadap keresahan perpisahan, iaitu keadaan yang menyebabkannya memusnahkan benda apabila dibiarkan tanpa pengawasan. Bukan semua *beagle* melolong tetapi kebanyakannya menyalak apabila bersemuka dengan situasi aneh dan ada juga yang melolong apabila menangkap bau bagi bakal buruan. Ia pada umumnya juga mudah berbaik dengan kucing dan anjing lain. Keperluannya tidak terlalu tinggi dalam soal senaman; stamina semula jadinya bermaksud bahawa ia tidak mudah penat apabila bersenam, tetapi ia juga tidak perlu dikerjakan sehingga kelesuan sebelum rehat. Senaman nalar membantu dalam menghalang kenaikan berat yang merupakan kecenderungan bagi baka ini.

## Kesihatan

*Beagle* lebih senior, berusia hampir-hampir 15 tahun
Sebuah kajian tahun 2024 di United Kingdom mendapati jangka hayat sebanyak 12.5 tahun berbanding dengan purata 12.7 tahun untuk baka tulen dan 12 tahun untuk baka silang. Sebuah kajian Itali tahun 2024 pula mendapati jangka hayat sebanyak 11 tahun untuk baka ini berbanding dengan 10 tahun secara keseluruhan.

*Beagle* mungkin cenderung kepada epilepsi, namun ini kerap dapat dikawal dengan ubat-ubatan. Hipotiroidisme dan sebilangan jenis kekerdilan hadir pada *beagle*. Dua keadaan khusunya adalah unik kepada baka ini: "*Funny Puppy*" ("Anak Anjing Lucu"), yang melibatkan anak anjing yang perlahan berkembang dan akhirnya tumbuh dengan tungkai lemah, belakang bengkok, dan, walaupun biasanya sihat, cenderung terhadap sebilangan penyakit; dan sindrom Musladin-Lueke (MLS) yang menyebabkan mata yang sedikit serong dan jari kaki yang kurang terbentuk tetapi perkembangan lain kekal normal. Displasia pinggul, yang lazim pada *harrier* dan pada sesetengah baka besar, jarang dianggap sebagai masalah pada *beagle*. *Beagle* dianggap sebagai baka kondrodistrofik, yang bermakna bahawa ia cenderung kepada jenis-jenis penyakit ceper.

Dalam kes-kes jarang, *beagle* dapat menghidap artritis poligen berantarakan imun, iaitu keadaan yang melibatkan serangan sistem imun terhadap sendi), malah pada usia muda. Gejala-gejalanya kadang-kadang dapat dikurangkan melalui rawatan steroid. Lagi satu penyakit jarang pada baka ini ialah degenerasi korteks serebelum neonatal. Anak-anak anjing terjejas adalah perlahan, mempunyai koordinasi lebih rendah, jatuh lebih kerap, dan tidak mempunyai lenggok normal. Penyakit ini mempunyai anggaran kadar pembawa sebanyak 5% dan kadar terjejas sebanyak 0.1%. Ujian genetik tersedia.

Telinga terkelepainya dapat bermaksud bahawa telinga dalamnya tidak menerima aliran udara cukup atau bahawa udara lembap menjadi terperangkap, dan hal ini dapat membawa kepada jangkitan telinga. *Beagle* mungkin juga menghidap sebilangan masalah mata; dua keadaan mata lazim pada *beagle* merupakan glaukoma dan distrofi kornea. "Mata ceri", iaitu prolaps bagi kelenjar kelopak mata ketiga, dan distikiasis, iaitu keadaan yang melibatkan bulu mata yang tumbuh ke arah mata, lalu menyebabkan perengsaan, kadang-kadang hadir; kedua-dua keadaan ini dapat diatasi melalui pembedahan. Ia dapat menderitai beberapa jenis atrofi retina. Kegagalam sistem saliran nasolakrima dapat menyebabkan mata kering atau kebocoran air mata ke muka. Punca bagi glaukoma sudut terbuka pada *beagle* ialah mutasi resesif autosom pada gen ADAMTS10.

Kenaikan berat dapat menjadi masalah pada anjing tua atau kurang gerak, yang kemudian dapat membawa kepada masalah jantung dan sendi.
Sebagai anjing lapangan, ia terdedah kepada kecederaan kecil seperti luka dan salah urat, dan, jika kurang aktif, kegemukan ialah masalah lazim kerana ia memakan bila-bila makanan tersedia dan bergantung pada pemilik untuk mengatur beratnya. Apabila bekerja atau berlari dengan bebas, ia juga boleh jadi mengutip parasit seperti pinjal, sengkenit, tungau tuai, dan cacing pita, dan perengsa seperti benih rumput dapat terperangkap di dalam mata, telinga lembut, atau kaki.

*Beagle* mungkin menunjukkan tingkah laku yang dikenali sebagai bersin berbalik, iaitu apabila ia berbunyi seakan-akan tercekik atau tercungap-cungap, tetapi sebenarnya menghirup udara melalui mulut dan hidung. Sebab tepat bagi tingkah laku ini tidak diketahui, tetapi hal ini dapat menjadi kejadian lazim dan tidaklah berbahaya kepada anjing.

Sindrom poliarteritis juvenil anjing, yang juga dikenali sebagai sindrom poliarteritis juvenil *beagle*, ialah vaskulitis menekrosis berbilang sistem bagi arteri-arteri kecil. Keadaan ini bercirikan demam akut berulang dan servikalgia sepanjang tempoh 3–7 hari. *Beagle* cenderung dengan kebanyakan laporan berkenaan dengan baka ini — lalu menghasilkan nama "sindrom nyeri *beagle*".

## Perburuan

*The Caynsham Foot Beagles* (sekitar tahun 1885)
*Beagle* dikembangkan terutamanya untuk pemburuan arnab atau kelinci, iaitu aktiviti yang dikenali sebagai *beagling*. Ia dipandang sebagai pendamping perburuan unggul untuk orang tua-tua yang dapat ikut secara berkuda tanpa berkeras diri, untuk para pemburu muda yang dapat mengekori anjing secara berkuda, dan untuk para pemburu miskin yang tidak dapat menguruskan sekandang kuda perburuan bagus. Sebelum kebangkitan fesyen untuk pemburuan rubah pada abad ke-19, perburuan merupakan acara seharian yang melibatkan kenikmatan yang diperoleh daripada pengejaran berbanding dengan pembunuhan. Dalam hal ini, *beagle* kecil sangat sepadan dengan kelinci, kerana, tidak seperti *harrier*, ia tidak secepatnya menyelesaikan perburuan, namun oleh sebab kebolehan penjejakan baunya yang hebat dan staminanya, ia hampir terjamin untuk akhirnya menangkap kelinci juga. Kawanan *beagle* berlari rapat-rapat bersama-sama ("sungguh rapat sehingga mungkin dapat dilitupi oleh selimut") yang berguna dalam perburuan panjang, kerana ini menghalang anjing sesat daripada mengaburkan jejak. Di dalam belukar tebal, ia juga lebih dipilih berbanding dengan spaniel apabila memburu kuang bayas.

Dengan fesyen untuk perburuan lebih pantas, *beagle* semakin kurang popular untuk pemburuan kelinci, namun masih digunakan untuk pemburuan arnab. Dalam *Anecdotes of Dogs* (1846), Edward Jesse menyatakan:

> Dalam penembakan arnab, di dalam semak dan belukar, tiada yang dapat menjadi lebih riang daripada *beagle*. Ia juga mudah terdengar dari jarak jauh dan di dalam belukar. Ia telah dipanggil *beagle* arnab kerana kerja ini, yang untuknya ia anehnya layak, terutamanya anjing yang agak berbulu dawai. (terjemahan)
>
>

*Beagle* telah digunakan untuk pemburuan arnab sejak perkembangan terawal baka ini.
Di Amerika Syarikat, ia kelihatannya telah digunakan terutamanya untuk pemburuan arnab sejak import terawal. Pemburuan kelinci dengan *beagle* menjadi popular lagi di Britain pada pertengahan abad ke-19 dan terus begitu sehingga diharamkan di Scotland melalui Akta Perlindungan Mamalia Liar (Scotland) 2002 dan di England dan di Wales melalui Akta Perburuan 2004. Di bawah perundangan ini, *beagle* masih dapat mengejar arnab dengan izin tuan tanah. Perburuan seret adalah popular di tempat yang terkesan oleh pengharaman perburuan atau untuk para pemilik yang tidak berhasrat untuk menyertai pemburuan haiwan hidup, tetapi masih ingin menguji kemahiran semula jadi anjing mereka.

*Foot pack* tradisional terdiri daripada setinggi 40 ekor *beagle*, bermarsyalkan pemburu yang mengarah kawanan dan yang dibantu oleh sebilangan pembisik yang bertugas untuk mengembalikan anjing tersesat ke dalam kawanan. Pembawa acara perburuan bertanggungjawab penuh dari hari ke hari terhadap kawanan, dan mungkin atau tidak juga memegang peranan pemburu pada hari perburuan.

Memandangkan perburuan dengan *beagle* dilihat sebagai hal sesuai untuk orang muda, banyak sekolah awam secara tradisional mengekalkan kawanan *beagle*. Bantahan dikemukan ke atas penggunaan *beagle* oleh Eton College untuk perburuan seawal tahun 1902 tetapi kawanan masih kekal wujud kini. Pada tahun 2001, kawanan *beagle* Wye College dirampas oleh Animal Liberation Front. Kawanan sekolah dan universiti masih dikekalkan oleh Eton College, Marlborough College, Radley College, Royal Agricultural University, dan Christ Church, Oxford.

Sebagai tambahan kepada *beagling* teratur, *beagle* telah digunakan untuk perburuan atau penggarahan ke arah senjata (kerap secara berpasangan) untuk pelbagai buruan termasuk kelinci kasut salji, arnab ekor kapas, unggas buruan, rusa *roe*, rusa merah, *bobcat*, koyote, babi hutan, dan rubah, dan malah pernah dicatat untuk pemburuan *stoat*. Dalam kebanyakan hal, *beagle* digunakan sebagai *gundog*, yang menggarah buruan ke arah senjata pemburu.

## Pengesanan

*Beagle* memiliki hidung cemerlang; anjing ini ditugasi oleh Agensi Kastam dan Perlindungan Sempadan Amerika Syarikat.
*Beagle* digunakan sebagai anjing pengesan dalam Briged Beagle dalam Jabatan Pertanian Amerika Syarikat. Anjing ini digunakan untuk mengesan item makanan di dalam bagasi yang dibawa ke dalam Amerika Syarikat. Selepas mencube dengan beberapa baka, *beagle* dipilih kerana ia agak kecil dan kurang menakutkan untuk orang yang tidak selesa dengan kehadiran anjing, mudah dijaga, cerdas, dan bekerja dengan baik untuk ganjaran. Ia juga digunakan untuk tujuan ini di sebilangan negara lain termasuk oleh Kementerian Pertanian dan Perhutanan di New Zealand, Perkhidmatan Kuarantin dan Pemeriksaan Australia, dan di Kanada, di Jepun, dan di Republik Rakyat China. Baka-baka lebih besar pada umumnya digunakan untuk pengesanan bahan letupan kerana hal ini kerap melibatkan anjing yang melompat ke arah bagasi di atas sawat penyampai, yang merupakan kerja yang untuknya *beagle* yang lebih kecil tidak sesuai.

## Penggunaan dalam pengujian haiwan

*Beagle* ialah salah satu baka anjing yang paling kerap digunakan dalam pengujian haiwan oleh sebab saiznya, perangainya, dan penggunaannya dalam sejarah. Di Amerika Syarikat, sebanyak 65,000 ekor *beagle* digunakan pada setiap tahun untuk ujian perubatan, ujian kosmetik, ujian kecantikan, dan ujian kimia lain. Kebanyakan anjing dibiakbakakan khusus untuk tujuan ini, oleh syarikat seperti Envigo, dan hidup di dalam prasarana makmal terkawal.

*Beagle* digunakan dalam pelbagai tatacara penyelidikan: penyelidikan biologi asasi, perubatan manusia gunaan, perubatan haiwan gunaan, dan perlindungan manusia, haiwan, atau alam sekitar. Daripada 8,018 ekor anjing yang digunakan dalam pengujian di United Kingdom pada tahun 2004, sebanyak 7,799 merupakan *beagle* (97.3%). Di United Kingdom, Akta Haiwan (Tatacara Saintifik) 1986 memberikan status istimewa kepada primat, ekuid, kucing, dan anjing dan, pada tahun 2005, Jawatankuasa Tatacara Haiwan (yang ditubuhkan oleh akta) menetapkan peraturan bahawa pengujian terhadap tikus lebih diutamakan, walaupun sebilangan besar individu haiwan terlibat. Pada tahun 2005, *beagle* terlibat dalam kurang daripada 0.3% daripada jumlah uji kaji terhadap haiwan di United Kingdom, tetapi antara 7,670 uji kaji yang dijalankan terhadap anjing, 7,406 uji kaji melibatkan *beagle* (96.6%). Di United Kingdom, syarikat yang membiakbakakan haiwan untuk penyelidikan mesti berlesen di bawah Akta Haiwan (Tatacara Sains).

### Pengharaman dan aktivisme menentang pengujian *beagle*

Pengujian produk kosmetik terhadap haiwan diharamkan di beberapa negara anggota Komuniti Eropah, tetapi Perancis membantah pengharaman ini dan telah berusaha untuk memansuhkannya. Perkara ini diizinkan di Amerika Syarikat tetapi tidak wajib jika keselamatan dapat dipastikan melalui kaedah lain, dan spesies ujian tidak disebut oleh Pentadbiran Makanan dan Dadah (FDA). Apabila menguji ketoksikan bagi bahan tambahan makanan, bahan kontaminasi makanan, dan sesetengah dadah dan bahan kimia, FDA menggunakan *beagle* dan babi katik sebagai pengganti untuk pengujian manusia langsung. Beagle Freedom Project telah berjaya membela agar *beagle* diadopsi atau dilepaskan dari makmal. Minnesota merupakan negeri pertama yang menggubal undang-undang adopsi Beagle Freedom pada tahun 2014, yang memandatkan bahawa anjing dan kucing diizinkan untuk diadopsi setelah menyelesaikan pengujian penyelidikan.

Kumpulan-kumpulan anti-viviseksi telah melaporkan penganiayaan haiwan di dalam prasarana pengujian. Dalam futej tahun 1997 yang secara rahsia dirakam oleh wartawan bebas dalam Huntingdon Life Sciences di United Kingdom menunjukkan kakitangan yang menumbuk dan menjerit terhadap *beagle*. Consort Kennels, pembiak baka *beagle* yang berpangkalan di United Kingdom untuk pengujian, ditutup pada tahun 1997 selepas desakan daripada kumpulan-kumpulan hak haiwan.

Terdapat pelbagai contoh bagi penggiat yang menggunakan permintaan Akta Kebebasan Maklumat (FOIA) untuk memperoleh maklumat tentang pembiayaan pembayar cukai bagi pengujian haiwan. White Coat Waste Project melaporkan bahawa Institut Alergi dan Penyakit Berjangkit Kebangsaan membiayai uji kaji yang dalamnya 28 ekor *beagle* dijangkiti oleh parasit penyebab penyakit dan bahawa anjing-anjing yang menyertai uji kaji "bersuara kesakitan". Sebagai respons, People for the Ethical Treatment of Animals (PETA) menyeru agar semua anggota Institut Kesihatan Kebangsaan meletakkan jawatan dan menyatakan bahawa ada "keperluan untuk mencari pengarah NIH baharu untuk menggantikan Francis Collins, yang berangkat, yang akan menghentikan penyelidikan yang mencabuli martabat haiwan bukan manusia."

## Penyelidikan kebajikan haiwan

Sebuah rencana penyelidikan tahun 2023 melaporkan paras lebih rendah bagi hormon stres kortisol pada *beagle* yang dibela di kawasan lebih besar dengan mainan.

Sebuah rencana tahun 2024 menyelidik kegunaan pengayaan persekitaran pada *beagle* makmal dengan menambahkan mainan ke dalam sangkar.

## Peranan lain

*Beagle* merah dan putih
*Beagle* triwarna
Walaupun dibiakbakakan untuk perburuan, *beagle* adalah serba guna dan kini ditugasi untuk pelbagai peranan lain dalam pengesanan, terapi, dan sebagai peliharaan keluarga.

*Beagle* digunakan sebagai anjing penghidu untuk pengesanan anai-anai di Australia dan pernah disebut sebagai calon untuk pengesanan dadah dan bahan letupan. Oleh sebab sifat lembut dan tubuh kurang menonjol, ia juga kerap digunakan dalam terapi haiwan peliharaan, dengan melawat orang sakit dan orang tua di hospital. Pada Jun 2006, seekor *beagle* pembatu terlatih disebut sebagai anjing yang menyelamatkan nyawa pemiliknya selepas menggunakan telefon bimbit pemiliknya untuk menghubungi nombor kecemasan. Selepas kejadian gempa bumi Haiti 2010, seekor *beagle* pencarian dan penyelamatan dengan sepasukan penyelamat Colombia berjaya mengesan lokasi pemilik Hôtel Montana yang kemudiannya diselamatkan selepas meluangkan 100 jam terperangkap di bawah runtuhan. *Beagle* diupah oleh Bandar Raya New York untuk membantu dalam hal pengesanan pijat, tetapi sesetengah pihak telah meluahkan keraguan tentang peranan anjing sedemikian dalam jenis pengesanan ini.

## Anjing terkenal

* Uno, yang pada tahun 2008 menjadi *beagle* pertama yang memenangi Pertunjukan Anjing Westminster Kennel Club
* Miss P, pemenang Pertunjukan Anjing Westminster Kennel Club 2015

## Rujukan

### Catatan

### Kutipan

### Bibliografi

* Arnold, David; Arnold, Hazel (1998). *A New Owner's Guide to Beagles* [*Panduan Pemilik Baharu untuk Beagle*] (dalam bahasa Inggeris). Neptune City, New Jersey, Amerika Syarikat: TFH Publications. ISBN 9780793827855. OCLC 60140267.
* Blakey, Robert (1854). *Shooting: A Manual of Practical Information* [*Penembakan: Panduan Maklumat Amali*] (dalam bahasa Inggeris). London, United Kingdom: Routledge. OCLC 771258851.
* Daglish, Eric Fitch (Disember 1986). *Beagles* [*Beagle*] (dalam bahasa Inggeris). London, United Kingdom: Foyles. ISBN 9780707106311. OCLC 999483383.
* Fogle, Bruce (14 Oktober 1992). *The Dog's Mind: Understanding Your Dog's Behavior* [*Minda Anjing: Memahami Tingkah Laku Anjing Anda*] (dalam bahasa Inggeris) (ed. ke-1). New York, New York, Amerika Syarikat: Howell Book House. ISBN 9780876055137. OCLC 24428858.
* Jesse, Edward (1858). *Anecdotes of Dogs* [*Anekdot Anjing*] (dalam bahasa Inggeris). London, United Kingdom: Henry George Bohn. OCLC 4392029.
* Jesse, George Richard (1866). *Researches into the History of the British Dog* [*Penyelidikan tentang Sejarah Anjing British*] (dalam bahasa Inggeris). **2**. London, United Kingdom: Robert Hardwicke. OCLC 2581820.
* Kraeuter, Kristine (1 Mei 2001). *Training Your Beagle* [*Melatih Beagle Anda*] (dalam bahasa Inggeris). Hauppauge, New York, Amerika Syarikat: B.E.S. Publishing. ISBN 9780764116483. OCLC 45103063.
* Maxwell, William Hamilton (1833). *The Field Book: Or, Sports and Pastimes of the United Kingdom* [*Buku Padang: Atau, Sukan dan Kegiatan Masa Lapang di United Kingdom*] (dalam bahasa Inggeris). London, United Kingdom: Effingham Wilson. OCLC 57230597.
* Mills, John (1845). *The Sportsman's Library* [*Perpustakaan Ahli Sukan*] (dalam bahasa Inggeris). Edinburgh, United Kingdom: W. Paterson. OCLC 38512207.
* Rackham, Oliver (2000). *The History of the Countryside: The Classic History of Britain's Landscape, Flora and Fauna* [*Sejarah Desa: Sejarah Klasik Landskap, Flora, dan Fauna Britain*] (dalam bahasa Inggeris). London, United Kingdom: Phoenix Books. ISBN 9781842124406. OCLC 48754609.
* Rice, Dan (1 September 2000). *The Beagle Handbook* [*Buku Panduan Beagle*] (dalam bahasa Inggeris). Hauppauge, New York, Amerika Syarikat: B.E.S. Publishing. ISBN 9780764114649. OCLC 42913049.
* Scott, John (1845). *The Sportsman's Repository* [*Repositori Ahli Sukan*] (dalam bahasa Inggeris). London, United Kingdom: Henry George Bohn. OCLC 18776741.
* Smith, Steve, penyunting (2002). *The Encyclopedia of North American Sporting Dogs: Written by Sportsmen for Sportsmen* [*Ensiklopedia Anjing Sukan Amerika Utara: Dikarang oleh Ahli Sukan untuk Ahli Sukan*] (dalam bahasa Inggeris) (ed. ke-1). Minocqua, Wisconsin, Amerika Syarikat: Willow Creek Press. ISBN 9781572235014. OCLC 49277228.
* Walsh, John Henry (1856). *Manual of British Rural Sports* [*Panduan Sukan Luar Bandar British*] (dalam bahasa Inggeris) (ed. ke-2). London, United Kingdom: Routledge. OCLC 5695456.
* Xenophon (1897). *On Hunting (Cynegeticus)* [*Tentang Perburuan*] (dalam bahasa Inggeris). Diterjemahkan oleh Dakyns, Henry Graham. Macmillan Publishers. Diarkibkan daripada yang asal pada 13 Jun 2007. Dicapai pada 25 Disember 2023.
* Youatt, William (1852). *The Dog* [*Anjing*] (dalam bahasa Inggeris). Philadelphia, Pennsylvania, Amerika Syarikat: Blanchard and Lea. OCLC 1194643218.